
Vazirlar Mahkamasining
2026 yil “5” avgustdagi yig‘ilish bayoniga
2-ilova
 
“Ipak kashta jilosi” festivali va  respublika ko‘rik tanlovini 
tashkil etish va o‘tkazish to‘g‘risida
NIZOM
1-bob. Umumiy qoidalar
1. Mazkur Nizom O‘zbekiston Respublikasi Prezidentining 
2026 yil 16 fevraldagi “Mahallani rivojlantirish va jamiyatni yuksaltirish yilida ustuvor yo‘nalishlar bo‘yicha islohotlar dasturlari va “O‘zbekiston – 2030” strategiyasini amalga oshirish bo‘yicha davlat dasturi to‘g‘risida”gi PF–22-son Farmonining 6-ilovasi 55-bandi ijrosini ta’minlash maqsadida ishlab chiqilgan.
2. Nizom “Ipak kashta jilosi” festivali va respublika ko‘rik-tanlovini (keyingi o‘rinlarda – Festival va ko‘rik tanlov) tashkil etish, o‘tkazish, ishtirokchilarni baholash, g‘oliblarni aniqlash hamda moliyalashtirish tartibini belgilaydi.
2-bob. Festivalning maqsadi
3. Festival va ko‘rik tanlovning asosiy maqsadlari quyidagilardan iborat:
milliy kashtachilik va ipakchilik san’atini asrash, rivojlantirish va keng targ‘ib etish;
milliy hunarmandchilik an’analarini qo‘llab-quvvatlash hamda ularni yosh avlodga yetkazish;
xotin-qizlarning bandligini ta’minlash, tadbirkorlik ko‘nikmalarini rivojlantirish va daromad manbalarini kengaytirish;
kashtachilik, ipak mato va mahsulotlari   tayyorlash sohasida faoliyat yuritayotgan hunarmand va tadbirkorlarning ijodiy ishlarini keng jamoatchilikka namoyish etish;
milliy kashtachilik va ipak mahsulotlarini xalqaro bozorlarda targ‘ib qilish va eksport salohiyatini oshirish.
3-bob. Festival tashkilotchilari va o‘tkazilishi
4. Festival va ko‘rik tanlov quyidagi tashkilotlar hamkorligida o‘tkaziladi:      
O‘zbekiston Respublikasi “Hunarmand” uyushmasi;
O‘zbekiston Respublikasi Oila va xotin-qizlar qo‘mitasi;
“O‘zbekipaksanoat” uyushmasi;
“Amaliy san’at” birlashmasi;
Qashqadaryo viloyati hokimligi;
Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari.
5. Ko‘rik-tanlov quyidagi tartibda o‘tkaziladi:
2026 yil 8 avgustga qadar ommaviy axborot vositalari, rasmiy veb-saytlar va ijtimoiy tarmoqlarda  respublika tanlovi o‘tkazilayotgani e’lon qilinadi, “Hunarmand”  uyushmasining Qoraqalpog‘iston Respublikasi, viloyatlar va Toshkent shahri boshqarmalarida Respublika bosqichida qatnashadigan ishtirokchilar ro‘yxati shakllantirilib, Tashkiliy ishchi guruhga taqdim qilinadi.
2026 yil 13-15 avgust kunlari – respublika bosqichi Qashqadaryo viloyatining Shahrisabz shahrida o‘tkaziladi.
4-bob. Tanlov nominatsiyalari
6. Tanlov g‘oliblari quyidagi nominatsiyalar bo‘yicha aniqlanadi va taqdirlanadi:
“Eng yaxshi kashtado‘z” – “Amaliy san’at” birlashmasi tomonidan taqdirlanadi;
“Eng yaxshi kreativ mahsulot yaratgan kashtado‘z” – Qashqadaryo viloyat hokimligi tomonidan taqdirlanadi;
“Eng mohir yosh kashtado‘z” – “Amaliy san’at” birlashmasi tomonidan taqdirlanadi;
“Ipak-kashta mahsulotini eng ko‘p eksport qilgan tadbirkor” – “O‘zbekipaksanoat” uyushmasi tomonidan taqdirlanadi;
“Eng mashhur milliy brend yaratgan kashtado‘z” – “Hunarmand” uyushmasi tomonidan taqdirlanadi;
 “Xotin-qizlar bandligini ta’minlagan eng faol kashtado‘z” – Oila va xotin-qizlar qo‘mitasi tomonidan taqdirlanadi.
5-bob. Ishtirokchilarga qo‘yiladigan talablar
7.  Tanlovda ishtirok etuvchilar quyidagi talablardan kamida bittasiga javob berishi lozim:
kamida 20 nafar shogirdini doimiy yoki kasanachilik asosida ish bilan ta’minlagan  usta-hunarmand  bo‘lishi;
milliy brendi respublika va xalqaro miqyosda tan olingan dizayner yoki kashtachi bo‘lishi;
kashtachilik va ipak mahsulotlarini ichki va tashqi bozorga sotuvini yo‘lga qo‘ygan bo‘lishi.
6-bob. Hakamlar hay’ati
8. Tanlov ishlari nominatsiyalar bo‘yicha Hakamlar hay’ati tomonidan baholanadi.
9. Hakamlar hay’ati tarkibi va baholash mezonlari Respublika tashkiliy ishchi guruhi  tomonidan tasdiqlanadi.
10. Hududiy saralash bosqichi hamda respublika bosqichlarida alohida Hakamlar hay’ati faoliyat yuritadi.
11. Hakamlar hay’ati tarkibiga san’atshunoslar, tajribali dizaynerlar, kashtado‘z hunarmandlar hamda ipakchilik sohasi mutaxassislari kiritiladi.
12. Hakamlar hay’ati ishtirokchilarning taqdimotlari, taqdim etilgan hujjatlar, mahsulotlar hamda ko‘rgazma materiallarini o‘rganib chiqib, ularni ochiq muhokama asosida baholaydi. Har bir nominatsiya bo‘yicha bittadan I, II va III o‘rin g‘oliblari aniqlanadi. Baholash yakunlari bo‘yicha Hakamlar hay’ati majlisining bayoni rasmiylashtiriladi. Barcha nominatsiyalar bo‘yicha Hakamlar hay’ati majlislari bayonlari Respublika tashkiliy ishchi guruhi majlisida muhokama qilinib, tasdiqlanadi.  
7-bob. Hududiy bosqichda o‘tkaziladigan tadbirlar
13. Qoraqalpog‘iston Respublikasi Vazirlar Kengashi, viloyatlar va Toshkent shaharida hokimlik tomonidan belgilangan joyda kashtachi va dizaynerlar o‘rtasida “Ipak kashta jilosi”  ko‘rik-tanlovning hududiy  bosqichi tashkil etiladi. Hududiy saralash o‘tkazilib respublika bosqichida qatnashadigan ishtirokchilar ro‘yxati shakllantiriladi va Tashkiliy ishchi guruhga taqdim qilinadi.
8-bob.  Respublika bosqichida tashkil etiladigan tadbirlar
14. Kashtachi va dizaynerlar o‘rtasida “Ipak kashta jilosi” respublika ko‘rik-tanlovi tashkil etiladi va g‘oliblar aniqlanadi. Tanlov g‘oliblarini taqdirlash marosimi o‘tkaziladi.
15. Kashtachilik va ipak matolari san’atiga bag‘ishlangan ko‘rgazma tashkil qilinadi. Ko‘rgazmada kashtachilik va ipak mahsulotlari tayyorlash yo‘nalishda faoliyat yuritib, tadbirkorlik qilayotgan xotin-qizlar faoliyatiga oid roliklar, kataloglar, albomlar, fotosuratlar namoyishlari o‘tkaziladi.
16. [bookmark: _GoBack]“An’anaviy kashtachilik va ipak matolari san’atini rivojlantirish istiqbollari” mavzusidagi forum o‘tkaziladi.   Ushbu forum  olimlar hamda xalqaro va milliy ekspert va mutaxassislar ishtirokida tashkil etiladi.   
17. Teatrlashtirilgan konsert-tomoshalar tashkil etiladi.
9-bob. Tanlovni moliyalashtirish
18. Tanlov davlat dasturlari doirasida ajratilgan mablag‘lar, tashkilotchilarning o‘z mablag‘lari, homiylik mablag‘lari hamda qonunchilikda taqiqlanmagan boshqa manbalar hisobidan moliyalashtiriladi.
19. Tanlovning Respublika bosqichi ishtirokchilarining xizmat safari xarajatlari (yo‘l, yashash va ovqatlanish) ularning ish joyi, tanlovga tavsiya etgan tashkilotlar, mahalliy hokimliklar yoki qonunchilikda taqiqlanmagan boshqa manbalar hisobidan qoplanadi.
20. Respublika bosqichini tashkil etish bilan bog‘liq tashkiliy va texnik xarajatlar tashkilotchilar, mahalliy hokimliklar, tegishli vazirlik va idoralar hamda homiylar mablag‘lari hisobidan qoplanadi.
21. Hududiy tashkiliy ishchi guruh Respublika tashkiliy ishchi guruhi bilan kelishgan holda hamkorlar va homiylarni jalb qilish huquqiga ega.
22. Respublika bosqichi g‘oliblari Respublika hakamlar hay’ati majlisi bayoni qaroriga muvofiq sertifikat va pul mukofoti (qimmatbaho esdalik sovg‘a)  bilan tantanali ravishda taqdirlanadi.
23. Respublika ko‘rik-tanlovining nominatsiyalar bo‘yicha g‘oliblari quyidagi miqdordagi pul mukofotlari bilan taqdirlanadi:
1-o‘rin – 5 000 000 so‘m
2-o‘rin – 3 000 000 so‘m
3-o‘rin – 2 000 000 so‘m.
10-bob. Yakuniy qoidalar
24. Mazkur Nizom talablarining bajarilishi uchun mas’ul tashkilotlar o‘z vakolatlari doirasida javobgar hisoblanadi.
    

 
